CELEX: 32014H0729(14)
Language: mt
Date: 2014-07-08 00:00:00
Title: Rakkomandazzjoni Tal-Kunsill tat-8 ta' Lulju 2014 dwar il-Programm Nazzjonali ta' Riforma 2014 tal-Lussemburgu u li twassal opinjoni tal-Kunsill dwar il-Programm ta' Stabbiltà tal-Lussemburgu, 2014

29.7.2014   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 247/72
            
         RAKKOMANDAZZJONI TAL-KUNSILL
   tat-8 ta' Lulju 2014
   dwar il-Programm Nazzjonali ta' Riforma 2014 tal-Lussemburgu u li twassal opinjoni tal-Kunsill dwar il-Programm ta' Stabbiltà tal-Lussemburgu, 2014
   2014/C 247/14
   IL-KUNSILL TAL-UNJONI EWROPEA,
   Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikoli 121(2) u 148(4) tiegħu,
   Wara li kkunsidra r-Regolament tal-Kunsill (KE) Nru 1466/97 tas-7 ta’ Lulju 1997 dwar it-tisħiħ tas-sorveljanza ta’ pożizzjonijiet ta’ baġit u s-sorveljanza u l-koordinazzjoni ta’ politika ekonomika (1), u b'mod partikolari l-Artikolu 5(2) tiegħu,
   Wara li kkunsidra r-rakkomandazzjoni tal-Kummissjoni Ewropea,
   Wara li kkunsidra r-riżoluzzjonijiet tal-Parlament Ewropew,
   Wara li kkunsidra l-konklużjonijiet tal-Kunsill Ewropew,
   Wara li kkunsidra l-opinjoni tal-Kumitat tal-Impjiegi,
   Wara li kkunsidra l-opinjoni tal-Kumitat Ekonomiku u Finanzjarju,
   Wara li kkunsidra l-opinjoni tal-Kumitat tal-Protezzjoni Soċjali,
   Wara li kkunsidra l-opinjoni tal-Kumitat tal-Politika Ekonomika,
   Billi:
   
               (1)
            
            
               Fis-26 ta’ Marzu 2010, il-Kunsill Ewropew qabel mal-proposta tal-Kummissjoni li tiġi mnedija strateġija ġdida għat-tkabbir u l-impjiegi, l-Ewropa 2020, ibbażata fuq koordinazzjoni msaħħa tal-politiki ekonomiċi, li tiffoka fuq l-oqsma ewlenin fejn tinħtieġ azzjoni biex tingħata spinta lill-potenzjal tal-Ewropa għal tkabbir sostenibbli u kompetittività.
            
         
               (2)
            
            
               Fit-13 ta’ Lulju 2010, il-Kunsill, abbażi tal-proposti tal-Kummissjoni, adotta Rakkomandazzjoni dwar il-linji gwida ġenerali għall-politiki ekonomiċi tal-Istati Membri u l-Unjoni (mill-2010 sal-2014) u, fil-21 ta’ Ottubru 2010, adotta deċiżjoni dwar il-linji gwida għall-politiki tal-impjiegi tal-Istati Membri (2), li flimkien jiffurmaw l-“linji gwida integrati”. L-Istati Membri kienu mistiedna sabiex jikkunsidraw il-linji gwida integrati fil-politiki ekonomiċi u tal-impjiegi tagħhom.
            
         
               (3)
            
            
               Fid-29 ta' Ġunju 2012, il-Kapijiet ta' Stat jew ta' Gvern tal-Istati Membri ddeċidew dwar Patt għat-Tkabbir u l-Impjiegi, li jipprovdi qafas koerenti għal azzjoni fil-livelli nazzjonali, tal-UE u taż-żona tal-euro bl-użu tal-lievi, l-istrumenti u l-politiki kollha possibbli. Huma ddeċidew dwar azzjoni li għandha tittieħed fil-livell tal-Istati Membri, fejn b'mod partikolari esprimew impenn sħiħ biex jintlaħqu l-għanijiet tal-Ewropa 2020 u biex jiġu implimentati r-rakkomandazzjonijiet speċifiċi għall-pajjiż.
            
         
               (4)
            
            
               Fid-9 ta’ Lulju 2013, il-Kunsill adotta Rakkomandazzjoni (3) dwar il-Programm Nazzjonali ta’ Riforma tal-Lussemburgu għall-2013 u ta l-opinjoni tiegħu dwar il-Programm ta’ Stabbiltà tal-Lussemburgu aġġornat għall-perijodu 2012‐2016. Fil-15 ta' Novembru 2013, f'konformità mar-Regolament (UE) Nru 473/2013 tal-Parlament Ewropew u tal-Kunsill (4), il-Kummissjoni ppreżentat l-opinjoni tagħha dwar l-abbozz ta' pjan baġitarju tal-Lussemburgu għall-2014.
            
         
               (5)
            
            
               Fit-13 ta' Novembru 2013, il-Kummissjoni adottat l-Istħarriġ Annwali dwar it-Tkabbir, li jagħti bidu għas-Semestru Ewropew 2014 għall-koordinazzjoni tal-politika ekonomika. Barra minn hekk, fit-13 ta' Novembru 2013, il-Kummissjoni, abbażi tar-Regolament (UE) Nru 1176/2011, adottat ir-Rapport dwar il-Mekkaniżmu ta' Twissija, li fih identifikat lil-Lussemburgu bħala wieħed mill-Istati Membri li għalihom ser issir reviżjoni fil-fond.
            
         
               (6)
            
            
               Fl-20 ta' Diċembru 2013, il-Kunsill Ewropew approva l-prijoritajiet li jiżguraw stabbiltà finanzjarja, konsolidament fiskali u azzjoni biex jissaħħaħ it-tkabbir. Il-Kunsill enfasizza l-ħtieġa li jissokta l-konsolidament fiskali differenzjat u favur it-tkabbir, sabiex il-kundizzjonijiet ta' self għall-ekonomija jerġgħu lura għan-normal, jiġu promossi t-tkabbir u l-kompetittività, jiġu trattati l-qgħad u l-konsegwenzi soċjali tal-kriżi, u biex l-amministrazzjoni pubblika tiġi mmodernizzata.
            
         
               (7)
            
            
               Fil-5 ta' Marzu 2014, il-Kummissjoni ppubblikat ir-riżultati tal-eżami mill-ġdid fil-fond dwar il-Lussemburgu, skont l-Artikolu 5 tar-Regolament (UE) Nru 1176/2011. L-analiżi tal-Kummissjoni twassalha biex tikkonkludi li l-Lussemburgu ma għandhiex żbilanċi makroekonomiċi fis-sens tal-Proċedura ta' Żbilanċ Makroekonomiku. B'mod partikolari, l-analiżi tal-bilanċ favorevoli fil-kont kurrenti turi li dan mhuwiex ġej minn domanda domestika fjakka, iżda huwa riżultat tal-mudell ta' tkabbir partikolari tal-pajjiżi li huwa bbażat ħafna fuq is-servizzi finanzjarji. Ir-riskji għall-istabbiltà finanzjarja domestika li ġejjin mill-preżenza ta' settur finanzjarju kbir jeżistu iżda huma relattivament miżmuma hekk kif is-settur jiddiversifika u jispeċjalizza fl-istess ħin. Il-livell għoli ta' dejn fis-settur privat, b'mod partikolari fost il-korporazzjonijiet mhux finanzjarji jirrifletti b'mod prinċipali l-preżenza ta' għadd kbir ta' impriżi multinazzjonali li jużaw il-fergħat jew is-sussidjarji tagħhom fil-Lussemburgu għal operazzjonijiet ta' finanzjament intragrupp. Fl-aħħar nett, il-pożizzjoni favorevoli attwali tal-finanzi pubbliċi tiddependi ħafna fuq is-sostenibbiltà ta' mudell ta' tkabbir ibbażat fuq settur finanzjarju ta' suċċess u tippreżenta riskju għas-sostenibbiltà għolja fit-tul.
            
         
               (8)
            
            
               Fit-28 ta' April 2014, il-Lussemburgu ppreżenta l-Programm Nazzjonali ta' Riforma għall-2014 u, fil-25 ta' April 2014, il-Programm ta' Stabbiltà tiegħu għall-2014. Biex jiġu kkunsidrati l-konnessjonijiet ta' bejniethom, iż-żewġ programmi ġew ivvalutati fl-istess żmien.
            
         
               (9)
            
            
               L-objettiv tal-istrateġija baġitarja tat-terminu medju msemmi fil-Programm ta' Stabbiltà tal-2014 huwa li jirritorna għall-objettiv ta' terminu medju fl-2016, wara li ddevja minnu b'mod sinifikanti fl-2015. Il-Programm ta' Stabbiltà jikkonferma l-objettiv ta' terminu medju preċedenti ta' bilanċ favorevoli ta' 0,5 % tal-PDG, li jirrifletti r-rekwiżiti tal-Patt ta' Stabbiltà u Tkabbir. Il-bilanċ favorevoli strutturali (ikkalkulat mill-ġdid) tal-amministrazzjoni pubblika huwa mbassar jonqos minn 1,4 % tal-PDG fl-2013 għal 1,1 % fl-2014, qabel jinbidel f'defiċit ta' 0,1 % tal-PDG fl-2015. Minn hemm 'il quddiem, huwa ppjanat li jinkisbu bilanċi favorevoli strutturali li jikbru gradwalment. Għaldaqstant, il-Lussemburgu huwa mistenni li jibqa' fl-objettiv ta' terminu medju tiegħu fl-2014, iżda li jiddevja b'mod sinifikanti minnu fl-2015. Skont il-Programm ta' Stabbiltà, ir-rata ta' tkabbir tal-infiq pubbliku, mingħajr il-miżuri diskrezzjonali tal-introjtu, tkun ogħla mir-rata ta' terminu medju ta' referenza tat-tkabbir potenzjali tal-PDG fl-2015. B'mod ġenerali, l-objettivi tal-programm huma parzjalment konformi mar-rekwiżiti tal-parti preventiva tal-Patt ta’ Stabbiltà u Tkabbir, b'devjazzjoni b'mod partikolari fl-2015. Il-proporzjon tad-dejn, li kien ta' 23,1 % tal-PDG fl-2013, li huwa ħafna taħt is-60 % tal-valur referenzjarju tal-PDG, huwa mbassar li jkompli jonqos matul il-perijodu tal-programm. Ix-xenarju makroekonomiku li jirfed it-tbassir baġitarju fil-Programm ta' Stabbiltà, li ġie ppreparat minn korp indipendenti (STATEC), huwa kemxejn ottimist għall-2014 u l-2015. Il-Gvern ibassar rata ta' tkabbir tal-PDG ta' 3,2 % kemm fl-2014 kif ukoll fl-2015, filwaqt li t-tbassir tas-servizzi tal-Kummissjoni għar-rebbiegħa tal-2014 jipprevedi 2,6 % u 2,7 % rispettivament. Barra minn hekk, il-miżuri li jirfdu l-perkors fiskali għall-perijodu 2015‐18 għadhom ma ġewx kompletament speċifikati mill-awtoritajiet. Skont it-tbassir tal-Kummissjoni, li ma jiħux inkonsiderazzjoni l-aktar miżuri mħabbra riċentement, il-bilanċ favorevoli strutturali huwa stmat li jonqos għal 0,6 % tal-PDG fl-2014 u jinbidel f'defiċit ta' 1,3 % tal-PDG fl-2015. Ir-rata ta' tkabbir tal-infiq pubbliku, mingħajr il-miżuri diskrezzjonali tal-introjtu, hija stmata li tkun ogħla mir-rata ta' terminu medju ta' referenza tal-PDG potenzjali fl-2015, meta tkun mistennija devjazzjoni sinifikanti. Abbażi tal-valutazzjoni tagħha tal-Programm ta' Stabbiltà u t-tbassir tal-Kummissjoni, skont ir-Regolament tal-Kunsill (KE) Nru 1466/97, il-Kunsill huwa tal-opinjoni li hemm riskji għall-ksib tal-miri tal-Programm ta' Stabbiltà, li huma biss parzjalment konformi mar-rekwiżiti tal-parti preventiva tal-Patt ta’ Stabbiltà u Tkabbir, b'mod partikolari mill-2015.
            
         
               (10)
            
            
               F'Lulju 2013 il-Gvern ippreżenta abbozz ta' liġi lill-Parlament dwar it-traspożizzjoni tad-dispożizzjonijiet tad-Direttiva tal-Kunsill 2011/85/UE (5) u t-Trattat dwar l-Istabbiltà, il-Koordinazzjoni u l-Governanza. Filwaqt li l-abbozz ta' liġi huwa mistenni li jidħol fis-seħħ fl-1 ta' Jannar 2014, l-adozzjoni tiegħu ġiet posposta minħabba r-riżenja tal-Gvern f'Lulju. Skont l-abbozz ta' liġi, ġiet introdotta Liġi ta' Programm Finanzjarju Pluriennali ġdida li tkopri l-istess perijodu ta' żmien bħall-aġġornament li ġej tal-Programm ta' Stabbiltà. Il-Liġi ta' Programm Finanzjarju Pluriennali tiġi aġġornata annwalment kontinwament, flimkien mal-baġit annwali. Hija tagħti dettalji dwar pjanijiet biex jinkiseb l-objettiv baġitarju ta' terminu medju fil-livell tal-amministrazzjoni pubblika. L-abbozz ta' liġi jintroduċi livelli massimi pluriennali fil-Liġi ta' Programm Finanzjarju Pluriennali li jkopri s-settur tal-gvern ċentrali biss, iżda ma hemm l-ebda speċifikazzjoni dwar il-konsegwenzi f'każ li jinqabżu l-livelli massimi. L-abbozz ta' liġi ma jbassarx regola nazzjonali tal-infiq li tiggwida t-twaqqif ta' miri pluriennali tal-infiq. Madankollu, huwa għandu dispożizzjonijiet għall-pjan ta' aġġustament biex jiġi rispettat l-objettiv ta' terminu medju. F'Marzu 2014 ġie ppreżentat abbozz rivedut tal-liġi lill-Parlament, u fost affarijiet oħrajn jipprevedi l-allokazzjoni tal-kompitu għall-monitoraġġ indipendenti ta' regoli fiskali għal istituzzjoni ġdida, il-“Conseil National des Finances Publiques”.
            
         
               (11)
            
            
               Barra minn hekk, id-dħul mit-taxxa mill-VAT ser jintlaqat mir-regoli l-ġodda dwar id-dħul mill-VAT iġġenerat minn attivitajiet tal-kummerċ elettroniku. Mill-2015, tali dħul ser jiġi trasferit mill-pajjiż fejn jinsab il-fornitur lejn dak tar-residenza tal-klijent. Il-Gvern ħabbar li r-rati tal-VAT ser jiżdiedu b'2 punti perċentwali, u dan għandu parzjalment jikkompensa għat-telf mid-dħul. Madankollu, minħabba l-użu mifrux ta' rati mnaqqsa u mnaqqsa ħafna, jista' jsir dħul addizzjonali billi tiġi estiża l-applikazzjoni tar-rata standard u b'hekk tikkumpensa aktar għat-telf imsemmi hawn fuq.
            
         
               (12)
            
            
               In-nefqa pubblika tal-pensjonijiet bħala proporzjon tal-PDG fil-Lussemburgu għandha tiżdied, skont iċ-ċifri tar-Rapport tal-2012 tal-Kummissjoni dwar it-Tixjiħ, minn 9,2 % tal-PDG għal 18,6 % fl-2060. Dan huwa l-aktar minħabba l-infiq relatat mat-tixjiħ u b'mod partikolari l-pensjonijiet. Ir-riforma tal-pensjonijiet tal-2012 kienet limitata fil-kamp ta' applikazzjoni tagħha u ma indirizzatx b'mod sostanzjali t-theddida tas-sostenibbiltà fit-tul tal-finanzi pubbliċi. Il-finanzjament ta' terminu qasir tas-sistema tal-pensjonijiet bħalissa huwa garantit minn proporzjon baxx ta' dipendenza tal-età avvanzata u jserraħ fuq il-kontribuzzjonijiet imħallsa mill-popolazzjoni relattivament żagħżugħa tal-ħaddiema transkonfinali. Fil-futur, din it-tendenza hija mistennija li tinbidel u l-kostijiet tal-pensjonijiet, kif ukoll il-kostijiet tal-kura fit-tul, probabbilment ser jiżdiedu b'mod sostanzjali. Sabiex tiġi garantita l-vijabbiltà tas-sistema tal-pensjonijiet, teħtieġ żieda sostanzjali fir-rata tal-kontribuzzjonijiet wara l-2020, barra mill-moderazzjoni integrata tal-adattament tal-pensjonijiet għal-livell ta' għajxien. Dan ifisser żieda sinifikanti fil-piż fuq ix-xogħol appoġġat mill-popolazzjoni attiva futura u, konsegwentement, tnaqqis fil-kompetittività tal-kostijiet. Minħabba l-livell attwalment għoli tar-rata ta' sostituzzjoni, setgħu ttieħdu xi miżuri differenti sabiex tiġi żgurata distribuzzjoni aktar ġusta tal-piż fost il-ġenerazzjonijiet. L-introduzzjoni ta' limitu massimu fuq l-aġġustamenti tal-pensjonijiet abbażi ta' żidiet reali fil-pagi jżid ir-riżervi tal-pensjonijiet. Barra minn hekk, iż-żieda fl-età ta' rtirar effettiv, li bħalissa hija l-età ta' 59 sena, billi tiġi allinjata mal-bidla fl-istennija tal-għomor, tgħin sabiex tiżgura s-sostenibbiltà fit-tul tas-sistema tal-pensjonijiet. Barra minn hekk, il-possibilitajiet għal irtirar bikri għandhom jitnaqqsu. L-inċentivi finanzjarji sabiex jittawlu l-karrieri tax-xogħol, kif previst fir-riforma tal-pensjonijiet, jistgħu jikkontribwixxu għas-sostenibbiltà tas-sistema tal-pensjonijiet, iżda l-impjegabbiltà tal-ħaddiema akbar fl-età għandha tkompli tittejjeb billi tissaħħaħ l-edukazzjoni vokazzjonali u t-tagħlim tul il-ħajja. Jeħtieġ li l-Lussemburgu jrażżan il-ħtieġa futura għal kura fit-tul, u l-kostijiet relatati magħha, sabiex jiżgura s-sostenibbiltà tagħha. Is-servizzi tal-kura fit-tul jistgħu wkoll isiru aktar kosteffiċjenti billi tissaħħaħ il-koordinazzjoni bejn il-kura tas-saħħa u l-kura soċjali, titjieb il-konsenja tas-servizzi u jiġu appoġġati aħjar dawk li jieħdu ħsieb il-familji.
            
         
               (13)
            
            
               Il-bilanċ favorevoli tal-kont kurrenti tal-Lussemburgu huwa mmexxi mis-servizzi finanzjarji u jaħbi defiċit persistenti u li gradwalment jiżdied fil-bilanċ kummerċjali għall-oġġetti, li ġej minn tkabbir bil-mod fl-esportazzjoni. Filwaqt li din it-tendenza tirrifletti l-importanza li dejjem tiżdied tas-settur tas-servizzi fl-ekonomija, hija wkoll minħabba telf aktar strutturali tal-kompetittività fil-kostijiet. Iż-żieda stabbli riċenti fil-kost ta' unità lavorattiva dgħajfet il-kompetittività tan-nisġa industrijali tal-Lussemburgu. Il-modulazzjoni tal-mekkaniżmu ta' indiċjar tal-pagi adottata mill-Gvern fl-2012 ser tintemm sa tmiem l-2014. Filwaqt li jistgħu jiġu esplorati diversi mogħdijiet, huwa importanti li l-pagi jintrabtu aktar mill-qrib mal-produttività permezz ta' riforma tas-sistema tal-indiċjar tal-pagi, li tippermetti differenzazzjoni settorjali. Id-dipendenza kbira fuq is-settur finanzjarju tirrappreżenta riskju strutturali għall-ekonomija. Għaldaqstant, jeħtieġ li l-Lussemburgu jiffoka fuq l-iżvilupp ta' impriżi speċjalizzati ħafna bħala xprun għat-tkabbir immexxi mill-innovazzjoni. Filwaqt li t-tkabbir tal-intensità tar-R&Ż fis-settur pubbliku b'erba' darbiet mill-2000 jirrifletti r-riżoluzzjoni li jinbnew il-kapaċitajiet tar-riċerka pubblika, il-Lussemburgu ma jinsabx fit-triq it-tajba biex jintlaħaq l-objettiv tal-intensità tar-R&Ż għall-2020 tiegħu ta' 2,3‐2,6 % tal-PDG, minħabba t-tnaqqis f'salt fl-intensità tan-negozju tar-R&Ż (minn 1,53 % tal-PDG fl-2000 għal 1 % fl-2012). Il-prestazzjoni tiegħu fuq l-indikaturi dwar il-kooperazzjoni bejn l-istituzzjonijiet ta' riċerka pubblika u l-impriżi għandha tittejjeb aktar. Għandha tiġi segwita r-riforma mnedija fl-2013 dwar ir-rinfurzar tar-raggruppament tal-innovazzjoni.
            
         
               (14)
            
            
               Għalkemm ġew adottati diversi miżuri, il-qgħad fost iż-żgħażagħ huwa għoli b'mod persistenti, u huwa 17,4 % tal-popolazzjoni attiva fl-2013, għalkemm niżel minn 18 % fl-2012. Huwa jiddependi ħafna fuq il-livell edukattiv u huwa aktar baxx fost dawk li laħqu livell edukattiv ogħla. Is-sistema edukattiva tal-Lussemburgu tħabbat wiċċha ma' għadd ta' sfidi speċifiċi, bħall-multilingwiżmu u l-ħiliet speċifiċi meħtieġa minn suq tax-xogħol speċjalizzat ħafna b'settur finanzjarju kbir. Ir-riżultati tal-istħarriġ dwar il-ħiliet tal-istudenti tal-OECD fl-2012 ikkonfermaw li jeħtieġu aktar miżuri biex jikkontrobattu l-prestazzjoni relattivament dgħajfa taż-żgħażagħ fil-ħiliet bażiċi, kif ġie osservat mill-2006. F'dan ir-rigward, għandhom jiġu segwiti r-riformi fl-iskejjel primarji u sekondarji. Barra minn hekk, il-kwalità u l-attrattività tat-taħriġ vokazzjonali u edukattiv għandhom jittejbu aktar sabiex jipprovdu s-suq tax-xogħol b'forza tax-xogħol ikkwalifikata, inkluż b'mod partikolari nies bi sfond ta' migrazzjoni. It-tfassil tas-sistema tat-taxxa u tal-benefiċċji jinsab fil-bidu ta' diffikultajiet kbar ħafna fis-suq tax-xogħol, fost l-ogħla fl-Unjoni, għal-livelli kollha tal-pagi u l-kompożizzjonijiet tal-familji. Barra minn hekk, minkejja sforzi reċenti għar-riforma, il-politiki ta' attivazzjoni għadhom dgħajfa u l-parteċipazzjoni fil-politiki attivi fis-suq tax-xogħol qatt ma kienet obbligatorja matul il-perijodu tal-qgħad.
            
         
               (15)
            
            
               Il-Lussemburgu huwa impenjat li jnaqqas l-emissjonijiet ta’ gassijiet b'effett ta' serra fis-setturi mhux tal-ETS b'20 % fl-2020, iżda huwa mistenni li ma jilħaqx din il-mira bi 23 punt perċentwali. Barra minn hekk, l-emissjonijiet tal-2013 huma mistennija li jkunu 1 % ogħla mill-mira stabbilita għall-2013 fid-Deċiżjoni dwar il-Kondiviżjoni tal-Isforzi. Madwar 70 % tal-emissjonijiet relatati mat-trasport huma relatati mal-esportazzjonijiet tal-fjuwil, fost l-oħrajn ta' dazji tas-sisa baxxi ħafna fuq il-fjuwils. Ir-rikonoxximent tal-esportazzjoni tal-fjuwil bħala sfida ewlenija fit-tieni Pjan ta' Azzjoni Nazzjonali dwar il-Klima adottat f'Mejju 2013 huwa pass 'il quddiem. Madankollu, jeħtieġu miżuri aktar speċifiċi u fit-tul biex tiġi indirizzata din il-kwistjoni. It-tassazzjoni ambjentali kienet responsabbli għal 2,4 % tal-PDG fl-2012, filwaqt li fl-2004 kienet responsabbli għal 3,1 %. Dan it-tnaqqis huwa riżultat b'mod partikolari għad-dħul fiskali tal-enerġija influwenzat min-nuqqas tal-indiċjar fuq it-taxxi tal-enerġija. It-taxxi tat-trasport, eskluż il-fjuwils, jirrappreżentaw 0,2 % tal-PDG fl-2012. It-taxxi tal-fjuwil użat għat-trasport huma għoljin bi 2,2 % tal-PDG, minkejja t-trattament preferenzjali tat-taxxa tad-diżil, l-aktar minħabba x-xirja transkonfinali tal-fjuwil. Bit-tassazzjoni ambjentali li hija responsabbli għal-proporzjon anqas mill-medja tad-dħul totali mit-taxxa, it-tfassil tat-taxxi ambjentali tiegħu jistgħu jittejbu, b'mod partikolari billi tiżdied it-tassazzjoni fuq il-prodotti tal-enerġija għat-trasport.
            
         
               (16)
            
            
               Fil-kuntest tas-Semestru Ewropew, il-Kummissjoni wettqet analiżi komprensiva tal-politika ekonomika tal-Lussemburgu. Hija vvalutat il-Programm Nazzjonali ta' Riforma u l-Programm ta' Stabbiltà. Hija ma qisitx biss ir-rilevanza tagħhom għal politika fiskali u soċjoekonomika sostenibbli fil-Lussemburgu, iżda anki l-konformità tagħhom mar-regoli u mal-gwida tal-UE, fid-dawl tal-ħtieġa li tissaħħaħ il-governanza ekonomika ġenerali tal-Unjoni billi jingħata kontribut fil-livell tal-UE għad-deċiżjonijiet nazzjonali futuri. Ir-rakkomandazzjonijiet tagħha skont is-Semestru Ewropew huma riflessi fir-rakkomandazzjonijiet minn (1) sa (5) hawn taħt.
            
         
               (17)
            
            
               Abbażi ta’ din il-valutazzjoni, il-Kunsill eżamina l-Programm ta’ Stabbiltà, u l-opinjoni tiegħu (6) hija riflessa b’mod partikolari fir-rakkomandazzjoni (1) ta' hawn taħt.
            
         
               (18)
            
            
               Fil-kuntest tas-Semestru Ewropew, il-Kummissjoni għamlet ukoll analiżi tal-politika ekonomika taż-żona tal-euro inġenerali. Abbażi ta' din, il-Kunsill ħareġ rakkomandazzjonijiet speċifiċi indirizzati lill-Istati Membri li l-munita tagħhom hija l-euro (7). Bħala pajjiż li l-munita tiegħu hija l-euro, il-Lussemburgu għandu jiżgura wkoll l-implimentazzjoni sħiħa u f'waqtha ta' dawk ir-rakkomandazzjonijiet,
            
         B’DAN JIRRAKKOMANDA li l-Lussemburgu jieħu azzjoni fil-perijodu 2014‐2015 biex:
   
               1.
            
            
               Jippreserva pożizzjoni fiskali b'saħħitha fl-2014; isaħħaħ b'mod sinifikanti l-istrateġija baġitarja fl-2015 biex jiżgura li l-objettiv ta' terminu medju jintlaħaq u jibqa' fl-objettiv ta' terminu medju minn hemm 'il quddiem, sabiex jipproteġi s-sostenibbiltà tal-finanzi pubbliċi, b'mod partikulari billi jqis l-obbligazzjonijiet impliċiti relatati mat-tixjiħ. Isaħħaħ il-governanza fiskali billi jħaffef l-adozzjoni ta' qafas baġitarju fuq perijodu medju li jkopri l-amministrazzjoni pubblika u jinkludi limiti massimi pluriennali ta' nfiq, u billi jistabbilixxi l-monitoraġġ indipendenti tar-regoli fiskali. Ikompli jwessa' l-bażi tat-taxxa, b'mod partikolari fuq il-konsum.
            
         
               2.
            
            
               Fid-dawl tal-iżgurar tas-sostenibbiltà fiskali, irażżan in-nefqa relatata mal-età billi jagħmel il-kura fit-tul aktar kosteffettiva, isegwi r-riforma tal-pensjonijiet sabiex tiżdied l-età effettiva ta' rtirar, inkluż billi jillimita l-irtirar kmieni, bl-allinjament tal-età tal-irtirar jew tal-benefiċċji tal-pensjoni ma' bidliet fl-istennija tal-għomor. Isaħħaħ l-isforzi sabiex iżid ir-rata tal-parteċipazzjoni tal-ħaddiema li huma akbar fl-età inkluż billi jtejjeb l-impjegabbiltà tagħhom permezz tat-tagħlim tul il-ħajja.
            
         
               3.
            
            
               Iħaffef l-adozzjoni tal-miżuri strutturali, f'konsultazzjoni mal-imsieħba soċjali u skont il-prattiki nazzjonali, sabiex jirriforma s-sistema għall-iffissar tal-pagi inkluż l-indiċjar tal-pagi bil-ħsieb li jittejjeb ir-rispons tal-pagi għall-iżviluppi tal-produttività, b'mod partikolari fil-livell settorjali. Isegwi d-diversifikazzjoni tal-istruttura tal-ekonomija, fosthom billi jinkoraġġixxi l-investiment privat fir-riċerka u jkompli jiżviluppa l-kooperazzjoni bejn ir-riċerka pubblika u l-impriżi.
            
         
               4.
            
            
               Isegwi l-isforzi biex jitnaqqas il-qgħad fost iż-żgħażagħ għal persuni li jfittxu impjieg b'ħiliet baxxi, inklużi dawk bi sfond ta' migrazzjoni, permezz ta' strateġija koerenti, fosthom billi jkompli jittejjeb it-tfassil u l-monitoraġġ ta' politiki attivi fis-suq tax-xogħol, li jindirizzaw in-nuqqas ta' tlaqqigħ tal-ħiliet, u jnaqqsu d-diżinċentivi finanzjarji għax-xogħol. Għal dan il-għan, iħaffef l-implimentazzjoni tar-riforma tal-edukazzjoni u t-taħriġ ġenerali u vokazzjonali sabiex il-ħiliet taż-żgħażagħ jitqabblu aħjar mad-domanda għall-ħaddiema.
            
         
               5.
            
            
               Jiżviluppa l-qafas komprensiv u jieħu miżuri konkreti sabiex jilħaq l-għan tal-2020 għat-tnaqqis tal-emissjonijiet ta' gassijiet b'effett ta' serra minn attivitajiet mhux tal-ETS, speċjalment permezz tat-tassazzjoni tal-prodotti tal-enerġija għat-trasport.
            
         
      Magħmul fi Brussell, it-8 ta’ Lulju 2014.
      
         
            Għall-Kunsill
         
         
            Il-President
         
         P. C. PADOAN
      
   
   
      (1)  ĠU L 209, 2.8.1997, p. 1.
   
      (2)  Miżmuma għall-2014 permezz tad-Deċiżjoni tal-Kunsill 2014/322/UE tas-6 ta' Mejju 2014 dwar il-linji gwida għall-politika tal-Istati Membri dwar l-impjiegi għall-2014 (ĠU L 165, 4.6.2014, p. 49).
   
      (3)  ĠU C 217, 30.7.2013, p. 55.
   
      (4)  Regolament (UE) Nru 473/2013 tal-Parlament Ewropew u tal-Kunsill tal-21 ta' Mejju 2013 dwar dispożizzjonijiet komuni għall-monitoraġġ u l-valutazzjoni tal-abbozzi tal-pjani baġitarji u l-iżgurar tal-korrezzjoni tad-defiċit eċċessiv tal-Istati Membri fiż-żona tal-euro (ĠU L 140, 27.5.2013, p. 11).
   
      (5)  Direttiva tal-Kunsill 2011/85/UE tat-8 ta’ Novembru 2011 dwar ir-rekwiżiti għal oqfsa baġitarji tal-Istati Membri (ĠU L 306, 23.11.2011, p. 41).
   
      (6)  Taħt l-Artikolu 5(2) tar-Regolament (KE) Nru 1466/97.
   
      (7)  Ara paġna 141 ta’ dan il-Ġurnal Uffiċjali.